Storgata 2 (Hønefoss)

Storgata 2 i Hønefoss er et fire etasjers utvendig gråpusset teglsteinsbygg med mansardtak. Bygget har fasade mot Søndre torv og Storgata. Lokalt er bygget kjent som Bankgården, Fønixgården og Hotell Fønix. Det var Hønefos & Oplands Privatbank som oppførte bygget i 1920.

Før banken reiste sitt nybygg på plassen sto det ei lita tømmerstue der med en skobutikk, kjent som «Granumstua». Stua ble demontert og gjenreist til speiderformål, mens skobutikken (Granum) fikk tilhold i nybygget. Før nybygget sto klart hadde banken lokaler i Storgata 1. Fra 1931 fikk banken navnet Hønefoss og Opplands Kredittbank AS, etter at den var blitt reorganisert. Banken ble siden slått sammen med Christiania Bank og Kreditkasse (fra 1962) og var senere kjent som Kreditkassen og Nordea, og denne banken ligger der den dag i dag.

Tilnavnet Fønixgården skyldes at et hotell med navnet Fønix ble etablert i bygget da det var nytt, men hotelldriften lå i etasjene over gateplanet, bortsett fra et liten kafé. Det sies at «gemyttligheten rådet» i kaféen, men driften av den ble nedlagt rundt 1960. Det var familien Haanes som drev hotell fram til i 1951, da driften ble overlatt til Martin Gurholt. Gurholt overlot driften til Kari Rønning i 1961, men etter at bankvirksomheten ble utvidet fra 1972 måtte hotellet legge ned driften og stenge dørene for godt. Under andre verdenskrig hadde tyskerne sitt Ortskommandantur i hotellet.

 Referanser 

Kategori:Hønefoss